Norgesmesterskapet på ski 1938

Norgesmesterskapet på ski 1938 ble arrangert i Mo i Rana av Mo Skilag fra 12. til 14. mars 1938. Dette var det første NM som fikk tittelen som Norgesmesterskap siden starten i 1909. Tidligere ble de betegnet som hovedlandsrenn. Bare menn deltok.

Vedvarende mildvær og regn fra begynnelsen av februar til begynnelsen av mars satte gjennomføringen av mesterskapet i fare, men snøvær i dagene før NM skulle gå av stabelen sikret at mesterskapet kunne arrangeres som planlagt. 17-kilometeren lørdag 12. mars gikk i strålende sol, men til søndag slo været om til regn og vind, slik at hopprennet måtte utsettes fra klokka 11 til 15, da vinden hadde løyet noe. Et oppspart snølager i hoppbakken samt bruk av kjemikalier og iherdig bakkepreparering gjorde at hopprennet kunne avvikles, til tross for litt varierende vindforhold. Det kan nevnes at Asbjørn Ruud fra Kongsberg IF kom som nybakt verdensmester fra Lahtis, og i Fageråsbakken måtte han se seg slått av Reidar Andersen fra Ready, Oslo. Asbjørn Ruud måtte ta til takke med seier i juniorklassen. Ca. 3500 tilskuere overvar hopprennet.

Av lokale løpere deltok Mo Skilags Alf Ødegård i seniorklassen i hopp. Han var forøvrig en av stevnets to leger. I juniorklassen i hopp deltok fra Nord-Rana, Ottar Sletten fra Fram Skilag og Harry Hindrumsen fra Røsvoll Skilag.

Under 30-kilometeren mandag 14. mars ga kraftig regn igjen store utfordringer for både arrangørene og deltakerne. Løypa måtte legges om etter at blant annet ei snøbru over Hammerbekken raste sammen, og starten på langrennet ble utsatt. Under rennet falt flere av løperne uti flombekken og måtte bryte. Kong Haakon VII og Kronprins Olav var til stede under hele NM uka. DS «Prins Olav» fra Nordenfjeldske  sto for transporten av de Kongelige, gjester, ledere, presse  og deltakere fra Østlandsomrâdet til Mo. DS «Ariadne» fra Bergenske  hentet samme selskapet sørover da NM var ferdig. Begge båtene ble forøvrig senket av tyske bombefly ved Røst i Lofoten i 1940.

17 km langrenn 
Arrangert lørdag 12. mars, med start og mål ved Folkets Hus.

30 km langrenn 
Arrangert mandag 14. mars, med start og mål ved Folkets Hus.

Generalstabens pokal til beste krets ble vunnet av Nord-Østerdal Skikrets.

Spesielt hopprenn 
Arrangert i Fageråsbakken (ca. K65) søndag 13. mars. Det dårlige været gjorde at farten måtte reduseres, og rennets lengste hopp ble derfor ikke lengre enn 57 meter, gjort av Reidar Andersen.

Kombinert 
Kombinert ble arrangert med langrenn 17 km lørdag 12. mars og hopprenn i Fageråsbakken (ca. K65) søndag 13. mars. Det kombinerte langrennet gikk sammen med spesiallangrennet på 17 km; kombinerthopprennet gikk sammen med det spesielle hopprennet. I kombinertklassen deltok ikke Olaf Hoffsbakken fra Snertingdal IF og Hans Vinjarengen fra Nordre Land IL. De tok henholdsvis gull og bronse i VM i Lahtis noen uker før. Emil Kvanlid fra Drammens Ballklubb vant damenes pokal. Kvanlid var opprinnelig fra Målselv. Han skulle hatt Holmenkollmedaljen utdelt før krigen. Men det ble rett og slett glemt bort. Han fikk medaljen først i 1993.

Norges Skiforbunds pokal til beste krets ble vunnet av Nordmøre Skikrets.

Kilder 
 Leif Alstadhaug: Fra Ånnersbakken Til Olympiatoppen – Mo Skilag 100 år 1896-1996, s. 119-125. Mo Skilag 1996. ISBN 82-994017-0-4. (digitalisert av Nasjonalbiblioteket)
 Hans Lysaker: NM 1938-1952 (besøkt 13. april 2012)
 Erling Ranheim (red.): Norske skiløpere - Skihistorisk oppslagsverk i 5 bind - Østlandet Nord, s. 102. Skiforlaget - Erling Ranheim, Oslo 1955.

Norgesmesterskapet på ski
Ski
Sport i Rana
Sportsarrangementer i Nordland
Langrenn i 1938
Kombinert i 1938
Skihopping i 1938